RAPPORT TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI It-Tieni Rapport dwar l-implimentazzjoni tal-pjanijiet tal-istrateġija nazzjonali u tal-linji gwida strateġiċi Komunitarji għall-iżvilupp rurali (2007-2013) /* COM/2013/0640 final */





WERREJ 1........... Kuntest u ħarsa ġenerali.................................................................................................. 4 2........... Implimentazzjoni tal-prijoritajiet tal-Komunità.................................................................. 7 3........... Prospetti....................................................................................................................... 13 RAPPORT TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI It-Tieni Rapport dwar l-implimentazzjoni tal-pjanijiet tal-istrateġija nazzjonali u tal-linji gwida strateġiċi Komunitarji għall-iżvilupp rurali (2007-2013) Dan ir-rapport huwa t-tieni rapport mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar l-implimentazzjoni tal-Pjanijiet Strateġiċi Nazzjonali (NSP)[1] u tal-linji gwida strateġiċi Komunitarji għall-iżvilupp rurali (2007-2013)[2]. Dan ir-rapport tal-Kummissjoni[3] huwa bbażat fuq l-analiżi u l-valutazzjoni tar-rapporti ta' sinteżi mressqa mill-Istati Membri (SM) fl-2012[4] kif ukoll minn informazzjoni oħra disponibbli, b'mod partikolari l-indikaturi tal-monitoraġġ finanzjarju u fiżiku komuni u ċerti riżultati min-Netwerk Ewropew għall-Iżvilupp Rurali. Dan jipprovdi sinteżi tal-iżviluppi ewlenin attwali, tax-xejriet u tal-isfidi marbutin mal-implimentazzjoni tal-pjanijiet strateġiċi nazzjonali u tal-linji gwida strateġiċi Komunitarji. Huwa importanti li wieħed jinnota li d-dejta użata fir-rapporti ta' sinteżi tal-2012 mill-Istati Membri tkun ġabra mill-bidu tal-perjodu ta’ programmazzjoni fl-2007 sal-aħħar tal-2011. L-aġġustamenti tal-Programmi Strateġiċi Nazzjonali (NSP) u l-Programmi tal-Iżvilupp Rurali (PŻR) relatati li saru wara l-kontroll tas-saħħa (HC) tal-PAK u l-Pjan Ewropew ta’ Rkupru Ekonomiku (EERP)[5] ffinalizzati fl-2010 huma kkunsidrati f’dan ir-rapport. 1. Kuntest u ħarsa ġenerali 1.1 Il-prijoritajiet tal-Komunità għall-iżvilupp rurali għall-perjodu 2007-2013 Fi Frar 2006, il-Kunsill tal-Unjoni Ewropea adotta Linji Gwida Strateġiċi għall-iżvilupp rurali għall-perjodu 2007-20132, li jipprovdu tliet prijoritajiet tematiċi ewlenin: It-titjib fil-kompetittività tas-setturi tal-agrikoltura u l-forestrija. Il-Fond Agrikolu Ewropew għall-Iżvilupp Rurali (FAEŻR[6]) għandu jikkontribwixxi għal settur Ewropew agroalimentari b’saħħtu u dinamiku billi jiffoka fuq il-prijoritajiet ta’ trasferiment tal-għarfien, l-immodernizzar, l-innovazzjoni u l-kwalità fil-katina alimentari u fuq is-setturi ta’ prijorità għall-investiment kapitali fiżiku u dak uman. Il-miżuri miġbura fl-“assi 1” għandhom jikkontribwixxu l-iktar għall-għan tal-kompetittività tal-PŻR. It--titjib tal-ambjent u l-kampanja. Sabiex jipproteġu u jtejbu r-riżorsi naturali u l-pajsaġġi f’żoni rurali tal-UE, ir-riżorsi ddedikati għal din il-prijorità għandhom jikkontribwixxu għal tliet oqsma ta’ prijorità fil-livell tal-UE: il-bijodiversità u l-preservazzjoni u l-iżvilupp ta’ biedja ta’ valur naturali għoli u ta’ sistemi tal-forestrija u ta’ pajsaġġi agrikoli tradizzjonali; l-ilma; u t-tibdil fil-klima. Il-miżuri miġbura fl-“assi 2” għandhom jikkontribwixxu l-iktar għall-għan tal-ambjent tal-PŻR. It-titjib tal-kwalità tal-ħajja fiż-żoni rurali u l-inkoraġġiment għad-diversifikazzjoni tal-ekonomija rurali. Ir-riżorsi ddedikati għal dawn l-oqsma għandhom jikkontribwixxu għall-prijorità prevalenti tal-ħolqien ta’ opportunitajiet ta’ xogħol u ta’ kundizzjonijiet għat-tkabbir. L-interventi għandhom jintużaw partikolarment biex jippromwovu l-bini ta’ kapaċitajiet, l-akkwist ta’ kapaċitajiet u l-organizzazzjoni għall-iżvilupp ta’ strateġija lokali u jgħinu wkoll biex jiżguraw li ż-żoni rurali jibqgħu attraenti għall-ġenerazzjonijiet futuri. Fil-promozzjoni ta’ taħriġ, tal-informazzjoni u tal-intraprenditorija, għandhom jiġu kkunsidrati l-ħtiġijiet partikolari ta’ ħaddiema nisa, ħaddiema żgħażagħ u ta’ ħaddiema li jkunu akbar fl-età. Il-miżuri miġbura fl-‘assi 3’ tal-PŻR għandhom jikkontribwixxu l-aktar għall-objettivi usa’ tal-iżvilupp rurali flimkien mal-assi 4. Lil hinn mill-prijoritajiet tematiċi, il-Linji Gwida Strateġiċi enfasizzaw ukoll il-ħtieġa għal: - Il-bini tal-kapaċità lokali għall-impjiegi u għad-diversifikazzjoni - filwaqt li jikkontribwixxu għall-prijoritajiet tematiċi. Dan l-assi orizzontali, imsejjaħ ukoll “l-Assi Leader” (Assi 4) għandu jkollu rwol importanti fit-titjib tal-governanza u għall-mobilizzazzjoni tal-potenzjal tal-iżvilupp endoġenu taż-żoni rurali, permezz ta’ Strateġiji ta’ Żvilupp Lokali. - L-iżgurar tal-konsistenza fil-programmazzjoni Is-sinerġiji bejn assi u ieħor u fi ħdan l-istess assi għandhom jiġu mmassimizzati. Fejn xieraq, għandhom jitqiesu strateġiji oħra fuq livell Ewropew. Il-mezzi sabiex titjieb il-governanza u tiġi implimentata l-politika għandhom ikunu mobilizzati. B’mod partikolari għandhom jiġu stabbiliti netwerks Ewropej u nazzjonali għall-iżvilupp rurali, bħala pjattaforma għall-iskambju tal-aqwa prattika u kompetenza fuq l-aspetti kollha tat-tfassil ta’ politika, ta’ ġestjoni u ta’ implimentazzjoni bejn dawk kollha involuti. - Il-komplimentarjetà bejn strumenti Komunitarji. Sabiex jitrawmu s-sinerġija bejn il-politika strutturali, il-politika tal-impjiegi u dik tal-iżvilupp rurali, l-Istati Membri għandhom jiżguraw kumplimentarità u koerenza bejn l-azzjonijiet li jridu jiġu ffinanzjati minn fondi differenti tal-UE. Dawn il-Linji Gwida Strateġiċi pprovdew il-qafas li abbażi tiegħu l-Istati Membri ħejjew l-NSP tagħhom, li jittraduċi l-prijoritajiet tal-UE fi prioritajiet nazzjonali, u jservu ta’ referenza għall-PŻR. Dawn jimplimentaw il-prijoritajiet permezz ta’ settijiet ta’ miżuri magħżula miġbura skont l-assi (ara t-Tabella 1[7] mal-lista ta’ miżuri għal kull assi). Il-programmi jistgħu jkunu nazzjonali jew reġjonali u ġew approvati mill-Kummissjoni fl-2007 u l-2008. L-implimentazzjoni tagħhom hija mmonitorjata u evalwata abbażi tal-Qafas Komuni ta’ Monitoraġġ u Evalwazzjoni (CMEF). 1.2 Ħarsa ġenerali lejn il-baġit inizjali u l-miri operattivi Il-baġit kumplessiv tal-FAEŻR ammonta għal EUR 96.2 biljun[8] għall-perjodu kollu ta’ programmazzjoni 2007-2013 wara ż-żieda ta’ 4.95 biljuni mill-PAK-HC u l-EERP. Biex tkun żgurata strateġija bbilanċjata, il-FAEŻR għandu livelli minimi tal-infiq għal kull assi tematiku li għandu jiġi applikat f’kull PŻR (10 %, 25 % u 10 % rispettivament għall-assi 1, 2 u 3). Għall-assi Leader huwa rriservat minimu ta’ 5 % (2.5 % għall-Istati Membri l-ġodda) tal-finanzjament tal-UE għal kull programm. Użat abbażi ta’ tmexxija kondiviża, il-FAEŻR huwa kkumplimentat b’finanzjament pubbliku nazzjonali[9]. Ladarba l-programmazzjoni saret fil-livell tal-Istati Membri, it-tqassim finanzjarju bejn l-assi differenti, kif ukoll id-definizzjoni tal-miri ewlenin għall-2013, irriżultaw f'dan li ġej, f’Diċembru 2011[10]: - Assi 1 "it-titjib fil-kompetittività fis-Settur tal-agrikoltura u l-forestrija" jammonta għal 35 % mit-total tal-FAEŻR. Sal-2013, dan l-assi huwa mistenni li jikkontribwixxi għal 600,000 proġett ta’ investiment għall-modernizzazzjoni ta’ azjendi agrikoli, li jappoġġaw lil 35,000 intrapriża għal żieda fil-valur tal-prodotti agrikoli u tal-forestrija, u li jirriżultaw fi 2.8 miljun parteċipant li temmew b’suċċess attività ta’ taħriġ relatata mal-agrikoltura u/jew mal-forestrija. - Assi 2 "it-titjib tal-ambjent u l-kampanja" huwa predominanti b’47 % mit-total tal-FAEŻR. Ir-riżultat huwa ppjanat li jkollu 47 miljun ettaru ta’ art agrikola taħt ġestjoni agroambjentali, 55 miljun Ha ta’ art agrikola f’żoni żvantaġġati u muntanjużi kkumpensati għan-nuqqasijiet tagħhom, 573,000 Ha ta’ art ġdida għall-afforestazzjoni u 1.3 miljun Ha ta’ art agrikola appoġġata biex tissodisfa r-rekwiżiti ta’ NATURA 2000. - Assi 3 "il-kwalità tal-ħajja fiż-żoni rurali u d-diversifikazzjoni tal-ekonomija rurali" għandha sehem ta’ inqas minn 18 % mit-total tal-FAEŻR. Sal-2013, huwa mistenni li tikkontribwixxi biex tipprovdi servizzi mtejba lil 88 miljun abitant taż-żoni rurali u biex tappoġġja lil 28,000 proġett ta’ tiġdid tal-irħula. Is-sehem tal-assi Leader huwa ta’ 6 % mit-total tal-finanzjament tal-FAEŻR. L-akbar sehem ta’ appoġġ għall-implimentazzjoni ta’ strateġiji ta’ żvilupp lokali huwa ppjanat li jikkontribwixxi għad-diversifikazzjoni u l-kwalità tal-ħajja (proġetti tat-tip tal-assi 3). Fil-livell tal-miżuri, il-miżura ewlenija tibqa’ l-appoġġ għall-pagamenti agroambjentali (214) li tirrappreżenta EUR 23 biljun għall-perjodu kollu. F’termini tal-baġit, l-aktar miżuri importanti li jmiss huma l-appoġġ għaż-żoni żvantaġġati (211+212) b’EUR 13.4 biljun, u l-miżura tal-modernizzazzjoni tal-azjendi agrikoli (121) li tammonta għal EUR 11-il biljun Figura 1: L-allokazzjoni tal-FAEŻR (2007-2013) ipprogrammata skont il-miżura (is-sitwazzjoni fl-aħħar tal-2011) (EUR biljun)[11] Biex tiffoka fuq l-ipprogrammar speċifiku tal-HC u l-EERP iffinalizzat fl-2010, figura 2 turi t-tqassim tal-baġit addizzjonali tal-HC u tal-EERP skont il-prijoritajiet differenti. Il-maġġoranza tal-fondi huma kkonċentrati fl-oqsma tal-bijodiversità (31 % tal-fondi kollha, EUR 1.5 biljun) u l-ġestjoni tal-ilma (27 %, EUR 1.3 biljun). Ir-ristrutturar tal-prodotti tal-ħalib irċieva 15 % tal-baġit addizzjonali (EUR 0.7 biljun), il-miżuri tat-tibdil fil-klima jammontaw għal 14 % (EUR 0.7 biljun) u l-enerġija rinnovabbli għal 6 % (EUR 0.3 biljun). L-iżvilupp tal-infrastruttura tal-broadband jibqa’ kwistjoni politika importanti għaż-żoni rurali. B’hekk l-Istati Membri ddeċidew li jinvestu 35 % tal-fondi tal-Pjan Ewropew ta’ Rkupru Ekonomiku għall-broadband, li huwa ekwivalenti għal EUR 360.4 miljun mill-EUR 1 biljun disponibbli. Figura 2: Tqassim tal-fondi tal-EERP u tal-Kontroll tas-Saħħa tal-PAK fuq sfidi ġodda (%) Sors: Tabella 2 mid-Dokument ta’ Ħidma tal-Persunal tal-Kummissjoni li jakkumpanja lil din il-Komunikazzjoni.[12] Il-fondi ġodda diretti għall-Programmi ta’ Żvilupp Rurali (PŻR) rilaxxati mill-HC u l-EERP huma żieda fuq il-FAEŻR globali sabiex jiżdied il-baġit globali li jindirizza l-isfidi speċifiċi identifikati. F’bosta każijiet, l-operazzjonijiet rilevanti kienu diġà jifformaw parti mill-programmi inizjali u, l-finanzjament tagħhom żdied permezz tal-HC u l-EERP. 2. L-Implimentazzjoni tal-prijoritajiet Komunitarji 2.1 Ħarsa ġenerali lejn ir-riżultati, id-diffikultajiet u s-soluzzjonijiet It-total tan-nefqa tal-FAEŻR li sar mill-UE 27, fl-aħħar tal-2011 kien jammonta għal EUR 44.5 biljun[13], li jirrappreżenta 46 % tal-baġit globali għall-2007-2013 ta’ EUR 96.2 biljun. Minħabba li l-iskeda taż-żmien li qed tiġi kkunsidrata tirrappreżenta 56 % tal-perjodu tal-ħlas (5 snin minn 9[14]), in-nefqa annwali bdiet taċċellera wara bidu inizjali kwiet matul l-ewwel snin tal-perjodu ta’ programmazzjoni 2007-2013. Fost l-Istati Membri, l-istampa xejn ma hija omoġena (Fig 2.): żewġ Stati Membri biss kellhom livelli ta’ nfiq ta’ madwar 70 %, filwaqt li erba’ Stati Membri nefqu inqas minn 40 %. Għandu jiġi nnutat li l-pagamenti li saru għall-impenni tal-perjodu ta’ programmazzjoni preċedenti 2000-2006 kif previst fir-regoli tranżizzjonali kienu spiċċaw fil-parti l-kbira tagħhom. Figura 3: Eżekuzzjoni ġenerali tal-baġit tal-FAEŻR sal-aħħar tal-2011 meta mqabbel mal-allokazzjoni globali tal-2007-2013 In-nefqa tal-Assi 2 laħqet veloċità kostanti, l-aktar minħabba n-natura pluriannwali ta’ miżuri ewlenin (agroambjent, żoni żvantaġġjati) b'pagamenti annwali prospettanti. L-implimentazzjoni tal-Assi 1 tinsab ukoll ġeneralment fit-triq it-tajba. Min-naħa l-oħra, l-adozzjoni tal-Assi 3 baqgħet baxxa, possibbilment minħabba diffikultajiet finanzjarji ta’ benefiċjarji potenzjali biex jiksbu l-finanzjament ta’ tqabbil meħtieġ. Rigward l-Assi 4, ġie osservat bidu tipikament kwiet li huwa dovut għall-ħtieġa li l-ewwel jiġu stabbiliti l-istrateġiji lokali u l-gruppi ta’ Azzjoni Lokali qabel l-implimentazzjoni ta’ kwalunkwe proġett (ara t-tabella 4). Figura 4: Baġit ġenerali tal-iżvilupp rurali (FAEŻR, EUR biljun) u sehem mill-adozzjoni sal-aħħar tal-2011 Jekk wieħed jiffoka speċifikament fuq ir-rata ta’ implimentazzjoni tal-HC u l-EERP, intnefqu EUR 1.27 biljun sal-aħħar tal-2011 mill-EUR 4.95 biljun ġenerali pprogrammati. Dan jirrappreżenta 26 % mit-total iżda ż-żieda ferm sinifikanti bejn l-2010 u l-2011 (+ 235 %) turi tendenza pożittiva wara l-bidu modest mistenni fl-2010. Jekk wieħed iħares lejn l-adozzjoni skont l-isfidi, jidher li l-isfidi tat-tibdil fil-klima u tal-bijodiversità għandhom adozzjoni akbar meta mqabbla mal-medja bi 52 % u 32 % rispettivament, filwaqt li l-broadband, il-ġestjoni tal-ilma u l-enerġija rinnovabbli waqgħu lura b’adozzjoni ta’ madwar 10 %. L-adozzjoni akbar tal-isfidi tal-bijodiversità u tat-tibdil fil-klima huwa spjegat mill-fatt li dawn l-isfidi ġew indirizzati l-aktar permezz tal-miżuri tal-assi 2 li sa ċertu punt kienu diġà fis-seħħ. Figura 5: Baġit ġenerali tal-iżvilupp rurali tal-HC u tal-EERP (FAEŻR, biljun EUR) u s-sehem indikattiv tal-adozzjoni sal-aħħar tal-2011[15] Il-livell tar-riżultati kif imkejla skont indikaturi tar-riżultati, imqabbel mal-miri ġenerali għall-2013 stabbiliti mill-Istati Membri fil-programmi tagħhom huwa globalment konformi mal-livell finanzjarju ta’ implimentazzjoni. Is-sett sħiħ ta’ indikaturi ta’ produzzjoni huwa ppreżentat fit-tabella 3. Id-diffikultajiet fl-implimentazzjoni ġenerali, is-soluzzjonijiet misjuba L-aktar kwistjoni frekwenti li tqajmet mill-Istati Membri kienet il-kriżi ekonomika. Din wasslet għal diffikultajiet fl-eżekuzzjoni tal-miżuri ta’ investiment minħabba n-nuqqas tar-riżorsi proprji tal-benefiċjarji, id-diffikultajiet mill-applikanti biex jiksbu self u r-restrizzjonijiet tal-baġit li jirrestrinġu inizjattivi pubbliċi. B’mod ġenerali is-settur privat kien inqas ħerqan li jieħu riskji, u ċerti investimenti setgħu ġew trasferiti lejn proġetti inqas ambizzjużi, jew sempliċement posposti. Is-sitwazzjonijiet fl-UE-27 ma kinux simili. Ċerti Stati Membri għadhom qegħdin jiffaċċjaw sitwazzjonijiet ħżiena filwaqt li oħrajn irkupraw xi ftit mill-2008. Din il-kwistjoni affettwat l-assi 1 iżda l-aktar li tista' tiġi osservata huwa fil-proġetti ta’ appoġġ tal-assi 3 bħall-infrastrutturi li jeħtieġu aktar żmien biex jiġu ffinanzjati u implimentati. Għal ċerti PŻR il-korpi ta’ implimentazzjoni (l-Awtoritajiet ta’ Ġestjoni, l-Aġenziji tal-Pagamenti) kien għad kellhom problemi amministrattivi u fil-kapaċità sabiex jindirizzaw l-applikazzjonijiet kollha. In-nuqqas ta’ għarfien u ta’ esperjenza minn benefiċjari potenzjali jista’ ukoll jimmina l-implimentazzjoni b’mod partikolari f’ċerti Stati Membri tal-UE-12 (jiġifieri progress kajman fil-miżuri tal-kapital uman; applikazzjonijiet mhux adegwati), jew fl-UE-27 inġenerali meta jiġu introdotti miżuri ġodda. Ċerti Stati Membri iqiegħdu biżżejjed massa kritika ta’ attivitajiet ta’ taħriġ/Servizzi Konsultattivi għall-Biedja biex jingħelbu dawn il-kwistjonijiet iżda dan jieħu ż-żmien. Instabu soluzzjonijiet u b’mod sostanzjali qegħdin jiġu introdotti fil-programmi permezz ta’ modifiki, l-aktar wara r-rakkomandazzjonijiet tal-Valutazzjoni ta’ Nofs it-Terminu (MTE). Fid-dawl tal-kriżi finanzjarja, l-Istati Membri diġà introduċew adattamenti differenti għall-programm bħal pereżempju: bidla fil-kopertura tal-għajnuna mill-Istat, il-livell ta’ għotjiet, ir-rati ta’ intervent għal miżuri li huma anqas attraenti, l-aġġustament tal-proċeduri tal-għażla u d-demarkazzjoni, żieda fir-rata ta’ kofinanzjament tal-UE, għodod ta’ inġinerija finanzjarja bħal fondi ta’ garanzija jew mekkaniżmi li jipprovdu self bla imgħax u/jew riallokazzjoni tal-fondi. F’dan l-istadju, il-mekkaniżmi li jiżguraw kumplementarjetà bejn il-FAEŻR u l-Fondi Strutturali tal-UE huma stabbiliti u qegħdin jitħaddmu. Dawn jieħdu l-forma tat-twaqqif ta’ linji ta’ demarkazzjoni u mekkaniżmi ta’ koordinazzjoni (korp interministerjali…). 2.2. Titjib fil-kompetittività tas-setturi tal-agrikoltura u tal-forestrija It-total tal-infiq tal-Assi 1 tal-FAEŻR irreġistrat għall-perjodu 2007-2011 jammonta għal 42 % tal-allokazzjoni totali 2007-2013 tiegħu (medja tal-UE27). Ir-riżultati ewlenin għal dan l-għan, fi tmiem l-2011, huma: · Numru ta’ parteċipanti li temmew b’suċċess taħriġ relatat mal-agrikoltura u/jew mal-forestrija 1,353,000 (49 % tal-mira stmata għall-2013). · In-numru ta’ azjendi li jintroduċu prodotti ġodda u/jew tekniki ġodda: 73,600 (29 % tal-mira stmata għall-2013). L-implimentazzjoni tal-miżuri[16] Il-miżura 121 (Modernizzazzjoni ta’ azjendi agrikoli) hija l-akbar miżura tal-assi 1 f’termini ta’ allokazzjoni tal-baġit (EUR 11-il biljun). Il-perċentwal tal-eżekuzzjoni tal-pagamenti ta’ din il-miżura huwa 51 % tal-baġit totali tagħha b’220,000 proġett ta’ modernizzazzjoni diġà mwettqa (37 % tal-mira għall-2013) inklużi aktar minn 3,000 proġett u 765 miljun tal-investiment totali (privat + pubbliku) li għandu l-għan li jirristruttura s-settur tal-prodotti tal-ħalib permezz tal-HC. Is-suċċess ta’ din il-miżura juri l-interess kbir fl-investimenti mill-bdiewa. Fejn ir-rati tal-implimentazzjoni kienu inqas mill-istimi, il-ġustifikazzjoni ewlenija mogħtija mill-Istati Membri kienet il-kriżi ekonomika li kellha influwenza negattiva fuq il-kapaċità tal-investiment tal-azjendi. Il-miżura 123 (Żieda fil-valur għal prodotti agrikoli u tal-forestrija), li hija t-tieni l-akbar miżura tal-assi 1 f’termini ta’ allokazzjoni, għandha perċentwal ta’ eżekuzzjoni ta’ 35 % u 15,770 azjenda apoġġata (minn 35,250 li hija l-mira għall-2013). Fost miżuri oħrajn tal-Assi 1, nosservaw il-livell ta’ eżekuzzjoni li ġej: 112 (L-istabbiliment ta’ bdiewa żgħażagħ, 50 % b’100,000 bidwi żagħżugħ appoġġati) u 141 (Biedja tas-semisussistenza, 51 % u 40,000 azjendi agrikoli ta’ semisussistenza appoġġati). 2.3. It-titjib tal-ambjent u tal-kampanja It-total tal-infiq tal-assi 2 tal-FAEŻR għall-perjodu 2007-2011 jirrappreżenta 58 % tal-allokazzjoni totali tiegħu. Ir-riżultati ewlenin miksuba għal dan l-għan, fi tmiem l-2011 huma b’mod partikolari: · 50 miljun Ha taħt ġestjoni tal-artijiet b’suċċess li jikkontribbwixxu għall-bijodiversità; · 32 miljun Ha biex tittejjeb il-kwalità tal-ilma jew · 40 miljun Ha biex tittejjeb il-kwalità tal-ħamrija[17]. L-implimentazzjoni tal-miżuri L-akbar tliet miżuri f’termini ta’ allokazzjoni ta’ baġit huma wkoll dawk bl-ogħla livell ta’ eżekuzzjoni fost il-miżuri tal-assi 2: 211 (Pagamenti għal żvantaġġi naturali lill-bdiewa f’żoni muntanjużi, b’livell ta’ eżekuzzjoni ta’ 74 %), 212 (Pagamenti lill-bdiewa f’żoni żvantaġġati, minbarra żoni muntanjużi, b’livell ta’ eżekuzzjoni ta’ 67 %) u 214 (Pagamenti agroambjentali, b’livell ta’ eżekuzzjoni ta’ 58 %). Il-miżuri 211 u 212 flimkien jappoġġaw 52.8 miljun ettaru, u l-agroambjent qed jappoġġa 41[18] miljun Ha, inkluż 4 u 5.2 miljuni sabiex jindirizzaw rispettivament l-isfidi tat-tibdil fil-klima u tal-bijodiversità permezz tal-HC[19]. Dawn il-miżuri huma segwiti f’termini ta’ eżekuzzjoni finanzjarja mill-miżuri 215 (Benesseri tal-annimali, b’livell ta’ eżekuzzjoni finanzjarja ta’ 50 % u 144,650 kuntratt appoġġati s’issa), u 221 (L-ewwel afforestazzjoni ta’ art agrikola b’eżekuzzjoni finanzjarja ta’ 41 % u 165,600 ettaru afforestati s’issa). 2.4. It-titjib tal-kwalità tal-ħajja f’żoni rurali u l-inkoraġġiment tad-diversifikazzjoni tal-ekonomija rurali It-total tal-infiq tal-assi 3 tal-FAEŻR għall-perjodu 2007-2011 jirrappreżenta 31 % tal-allokazzjoni totali tiegħu għall-2007-2013 b’differenzi sinifikanti bejn l-Istati Membri (ara t-Tabella 4). Skont l-Istati Membri, il-kwistjonijiet ewlenin li jispjegaw din l-eżekuzzjoni b’ritmu bil-mod huma l-kriżi finanzjarja (l-iskarsezza ta’ fondi privati u nazzjonali/lokali) u xi rekwiżiti amministrattivi (l-obbligi tal-kontroll, il-proċeduri twal għall-applikazzjonijiet u l-għażliet). Barra minn hekk, f’xi Stati Membri, l-implimentazzjoni ta’ assi 3 issir esklussivament permezz ta’ Leader, u għalhekk id-dewmien fl-implimentazzjoni ta’ Leader kellu wkoll impatt fuq l-eżekuzzjoni tal-assi 3. Ir-riżultati ewlenin miksuba għal dan l-għan, fi tmiem l-2011 huma: · L-Assi 3 ikkontribwixxa sabiex jinħolqu l-impjiegi (aktar minn 20,000) f’kuntest ta' qgħad li qed jiżdied fiż-żoni rurali [20] · Popolazzjoni f’żoni rurali li tibbenefika mit-titjib f'servizzi appoġġati mill-FAEŻR: 62 miljun persuna[21] · 3.5 miljun familja oħra f’żoni rurali li għandhom aċċess potenzjali għall-internet. L-implimentazzjoni tal-miżuri [22] L-akbar miżuri tal-assi 3 f’termini ta’ allokazzjonijiet totali huma 321 (Servizzi bażiċi għall-ekonomija u għall-popolazzjoni rurali, eżekuzzjoni finanzjarja ta’ 31 % u 35,400 proġett lesti, inklużi 550 proġett biex tiżdied l-infrastruttura tal-broadband f’żoni rurali appoġġjati permezz tal-EERP) u 322 (Tiġdid u żvilupp tal-irħula, livell ta’ eżekuzzjoni finanzjarja ta’ 42 % u 27,700 raħal fejn saru attivitajiet ta’ tiġdid). Fost l-ogħla livell ta’ eżekuzzjoni tal-miżuri tal-assi 3, nistgħu nsemmu 341 (Akkwist ta’ ħiliet, animazzjoni u implimentazzjoni ta’ strateġiji għall-iżvilupp lokali) b’41 % u 5,600 proġett lest u l-miżura 323 (Konservazzjoni u titjib tal-wirt rurali) b’livell ta’ eżekuzzjoni ta’ 30 % u bi 48,400 proġett lesti s’issa. 2.5. Il-bini tal-kapaċità lokali għall-impjiegi u għad-diversifikazzjoni Fl-aħħar tal-2011, l-għażla ta’ Gruppi ta’ Azzjoni Lokali (GAL) tlestiet f’25 Stat Membru. L-għadd totali ta’ GAL issa sar 2323[23]. Dan in-numru rdoppja meta mqabbel ma’ Leader+ u nofs it-territorji qegħdin jimplimentaw l-approċċ Leader għall-ewwel darba. Minħabba l-fatt li l-proċess tal-għażla tal-GAL tlesta relattivament tard, ħafna mill-GAL magħżula għadhom kemm bdew jimplimentaw proġetti marbuta mal-istrateġija għall-iżvilupp lokali tagħhom. Dan jispjega l-livell baxx ta’ eżekuzzjoni finanzjarja tal-assi 4 tal-FAEŻR li jirrappreżenta biss 18 % tal-allokazzjoni totali ta’ dan l-assi għall-perjodu ta’ programmazzjoni iżda matul l-infiq trimestrali l-aktar reċenti bdiet isseħħ żieda sostanzjali. Uħud mill-Istati Membri ġibdu l-attenzjoni rigward xi diffikultajiet speċifiċi. L-integrazzjoni ta’ Leader bidlet notevolment l-approċċ li jimplika adattamenti amministrattivi kbar (ir-riorganizzazzjoni amministrattiva, it-taħriġ tal-persunal). 3. prospetti Fil-verità, l-implimentazzjoni ta’ bosta programmi bdiet biss fl-2008. Il-figuri għas-snin ta' wara wrew aċċelerazzjoni u sal-aħħar tal-2011, l-eżekuzzjoni finanzjarja ġenerali kienet kważi miexja kif ippjanat, minkejja xi kundizzjonijiet sfavorevoli bħas-sitwazzjoni ekonomika. Il-parti l-kbira tal-PŻR se jkunu jistgħu jonfqu l-baġit kollu tagħhom tal-FAEŻR. Għall-programmi individwali, il-biċċa l-kbira tal-kwistjonijiet ta’ implimentazzjoni issa ġew solvuti. Saru ħafna modifiki tal-PŻR biex jikkoreġu diffikultajiet li tfaċċaw fl-ewwel snin ta’ implimentazzjoni, biex jiġu applikati r-rakkomandazzjonijiet mill-evalwazzjonijiet ta' nofs it-terminu u jiġu inkorporati fondi addizzjonali li jindirizzaw sfidi ġodda (il-kontroll tas-saħħa) u l-kriżi ekonomika (il-Pjan Ewropew ta' Rkupru Ekonomiku). Ċerti bidliet bejn l-assi għadhom mistennija li jimmassimizzaw l-eżekuzzjoni, iżda fir-rigward tar-rata ta’ nfiq minima għal kull assi. Madankollu, xi ftit mill-PŻR b’mod speċjali fl-UE-12 jista’ ikollhom diffikultajiet biex jissodisfaw ir-rata ta’ nfiq minima għall-assi 4 minħabba li l-implimentazzjoni ta’ Leader damet. F’termini ta’ għanijiet politiċi, fl-erba’ snin ta’ implimentazzjoni li fadal, il-miri stabbiliti fil-programmi huma ġeneralment fit-triq it-tajba għall-assi 1 u għall-assi 2 filwaqt li t-twettiq għadu xi ftit lura għall-assi 3 u 4. Madanakollu, it-tendenzi huma ġeneralment pożittivi. B’mod aktar speċifiku, fl-assi 1, 220,000 proġett ta’ modernizzazzjoni diġà tlestew (37 % tal-mira għall-2013) u, bħala riżultat tad-diversi miżuri li jappoġġjaw l-investiment, 73,600 azjenda introduċew prodotti ġodda jew tekniki ġodda (29 % tal-miri stmati għall-2013). Fl-assi 2, il-miżuri li jimmiraw il-kwistjonijiet ambjentali ġew implimentati fuq 41 miljun ettaru sa issa (87 % tal-mira għall-2013). Fl-assi 3, 35,400 proġett ta’ servizzi bażiċi għall-ekonomija u l-popolazzjoni rurali huma lesti (40 % tal-mira għall-2013) u 19,000 intrapriża mikro ġew appoġġjati jew maħluqa (25 % tal-mira għall-2013). Fl-aħħar nett, 55,000 proġett LEADER (assi 4) ġew appoġġjati s’issa (25 % tal-mira għall-2013). Il-Qafas Komuni ta’ Monitoraġġ u Evalwazzjoni ipprovda informazzjoni utli għar-rappurtar u sabiex jiġi segwit il-progress tal-implimentazzjoni tal-programm u l-ilħuq tal-għanijiet fuq bażi kontinwa. Ċifri preliminari għall-2012 jindikaw li l-maġġoranza tal-programmi qegħdin ilaħħqu wkoll għall-assi 3 u 4, fejn l-eżekuzzjoni kienet għadha waħda kajmana sal-aħħar tal-2011. [1] Ara t-Titolu II, il-Kapitolu II tar-Regolament tal-Kunsill (KE) Nru 1698/2005 tal-20 ta’ Settembru 2005, dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) [2] Deċiżjoni tal-Kunsill tal- 20 ta’ Frar 2006 dwar il-linji gwida strateġiċi Komunitarji għall-iżvilupp rurali (Perjodu ta’ programmazzjoni 2007 sal-2013) (2006/144/KE). [3] Ara l-Artikolu 14 tar-“Rapport tal-Kummissjoni” tar-Regolament tal-Kunsill (KE) Nru 1698/2005 tal-20 ta’ Settembru 2005. [4] Ara l-Artikolu 13 tar-Regolament tal-Kunsill (KE) Nru 1698/2005 tal-20 ta’ Settembru 2005. Dawn ir-rapporti fil-qosor jistabbilixxu l-progress li sar fl-implimentazzjoni tal-pjanijiet u l-objettivi strateġiċi nazzjonali, u l-kontribuzzjoni lejn l-ilħuq tal-linji gwida strateġiċi Komunitarji. [5] Ara http://ec.europa.eu/agriculture/healthcheck/index_fr.htm għal informazzjoni dwar il-kontroll tas-saħħa tal-PAK u l-Pjan Ewropew ta’ Rkupru Ekonomiku, u għall-aċċess għal-leġiżlazzjoni relatata adottata fl-2009. [6] Ir-Regolament tal-Kunsill (KE) Nru 1698/2005 tal-20 ta’ Settembru 2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR); [7] It-tabelli kollha huma ppreżentati fid-Dokument ta Ħidma tal-Persunal tal-Kummissjoni [8] Mill-2007, il-baġit tal-FAEŻR għall-perjodu ta’ programmazzjoni 2007-2013 żdied (l-aktar bl-HC u l-EERP) għal EUR 96.2 biljun. [9] Id-dejta finanzjarja kollha fir-rapport tirrigwarda l-FAEŻR biss. [10] Parti mill-fondi allokati għal LEADER, l-assistenza teknika u l-pagamenti diretti ġew attribwiti proporzjonalment lit-tliet assi ewlenin fil-figuri u t-tabella ta’ hawn taħt. [11] Ara l-ispjega tal-miżuri fit-tabella 1 tad-Dokument ta’ Ħidma tal-Persunal tal-Kummissjoni [12] L-ammonti ppjanati għall-innovazzjoni ġew imqassma mill-ġdid bejn l-isfidi l-oħrajn [13] Il-ħlasijiet lill-Istati Membri relatati mas-snin kalendarji 2007, 2008, 2009, 2010 u 2011. Ma jistax jitqabbel mal-Ħames Rapport Finanzjarju tal-Kummissjoni lill-Parlament Ewropew u lill-Kunsill dwar l-implimentazzjoni tal-FAEŻR li huwa bbażat fuq is-sena finanzjarja. [14] Il-pagamenti jistgħu jsiru sentejn (2) wara l-aħħar impenn (2013), għalhekk sa tmiem l-2015. [15] Ibbażati fuq dejta ta’ monitoraġġ mis-CMEF 2011. [16] Ara t-Tabella 4 għat-tqassim skont is-sess u l-età kif previst skont l-art.81(§3) tar-Reg. 1698/2005 [17] Indikatur ta’riżultat mis-CMEF, l-istess żona tista’ tikkontribwixxi bosta sfidi. [18] Impenji mill-2007 ’il quddiem biss [19] Skont in-natura tal-prattiki ta’ ġestjoni tal-art definiti fil-programm, il-prattiki kumplimentari jistgħu jkunu pprattikati fl-istess ettaru [20] Il-qgħad żdied globalment minn 7.1% fl-2007 għal 10.1% fl-2011 fiż-żoni rurali b’popolazzjoni skarsa u minn 7% fl-2007 għal 8.5% fl-2011 f’żoni intermedji (sors: Eurostat) [21] Dan jinkludi l-popolazzjoni potenzjali li tibbenefika indirettament mis-servizzi [22] Ara t-tabella 4 għat-tqassim skont is-sess u l-età kif previst taħt l-art.81(§3) tar-Reg. 1698/2005 [23] Wata t-tlestija tal-RO u l-proċeduri tal-għażla tal-BG GAL fl-2012